Adele se dieet - en dit wérk glo! | SARIE
Die tien algemeenste SIRT-kosse is groentee, donkersjokolade (minstens 85% kakao), appels, sitrus, borrie, rooiwyn, pietersielie, kool, bloubessies en kappertjies.
Die eerste drie dae kan jy net 4 200 kJ p/d inneem by wyse van 3 groensappe (kool, pietersielie, seldery, groentee, groenslaai en suurlemoen). En een maaltyd ryk aan SIRT-kosse: Byvoorbeeld kalkoenskyfies (escalope) met salie, kappertjies en pietersielie; hoender-en-kool-kerrie; en garnaal-roerbraai met bokwiet-noedels (buckwheat). Van dag 3-7 kan jy 6 300 kJ inneem.
Daarna volg 'n instandhoudingsfase van 14 dae. Die skrywers glo dis 'n realistiese manier om gewig te verloor én dit af te hou. Op langtermyn beveel hulle aan jy eet drie gebalanseerde maaltye ryk aan SIRT-kosse en drink een groensap per dag.
Wanneer die produksie van die SIRT-ensieme verhoog word, kan die liggaam se gebruik van vet of koolhidrate teoreties verhoog, sê Mariza van Zyl, Kaapse geregistreerde dieetkundige en skrywer van Dik vir Dieet (Naledi, 2015).
Die sogenaamde SIRT-kosse is egter nie die enigste manier om die ensieme te "aktiveer" nie. 'n Lae kJ-dieet doen dit óók, en dis juis een van die redes waarom "min eet" geassosieer word met langlewendheid (longevity). En waarom 'n oormaat kJ, hetsy afkomstig van proteïen, vet of koolhidrate, 'n groot rol speel in vinniger veroudering en by siektes.
Dan is die sogenaamde SIRT-kosse boonop baie gesond, want dis ryk aan fenole en ander aktiewe fito-nutriënte wat gesondheidsvoordele inhou. Volg jy dus die dieet, kan jy nie anders as om 'n oormaat "gesonde" groente en vrugte in te neem nie.
"Hoewel baie mense sal sê 4 200 kJ p/d is hopeloos te min, is dit 'n maklike manier om 'n metabolisme wat 'verstop' is weens te veel kos (vet, proteïene en/of koolhidrate) 'n hupstoot te gee en weer aan die gang te kry," sê sy.